CELEX: 52021PC0314
Language: el
Date: 2021-06-21
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη επιτροπή εμπορίου που έχει συσταθεί από τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ όσον αφορά την έγκριση του εσωτερικού κανονισμού της επιτροπής εμπορίου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.6.2021
            COM(2021) 314 final
            2021/0147(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη επιτροπή εμπορίου που έχει συσταθεί από τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ όσον αφορά την έγκριση του εσωτερικού κανονισμού της επιτροπής εμπορίου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο Τησ Προτασησ
            
            
               Η παρούσα πρόταση αφορά την απόφαση για τον καθορισμό της θέσης που θα πρέπει να ληφθεί εξ ονόματος της Ένωσης στην επιτροπή εμπορίου η οποία συγκροτήθηκε με τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ (στο εξής: συμφωνία) σε σχέση με την προβλεπόμενη έγκριση του εσωτερικού κανονισμού της επιτροπής εμπορίου. 
            
            
               2.Πλαισιο της προτασης
            
            
               2.1.Συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ
            
            
               Η συμφωνία θεσπίζει ζώνη ελεύθερων συναλλαγών μεταξύ της Ένωσης και του Βιετνάμ. Στόχοι της είναι η απελευθέρωση και η διευκόλυνση του εμπορίου και των επενδύσεων μεταξύ των μερών. Οι στόχοι αυτοί αποτελούν μέρος της ευρύτερης βούλησης των μερών να ενισχύσουν τις οικονομικές, εμπορικές και επενδυτικές σχέσεις τους, σύμφωνα με τον στόχο της αειφόρου ανάπτυξης και να προωθήσουν το εμπόριο και τις επενδύσεις στο πλαίσιο της συμφωνίας κατά τέτοιον τρόπο ώστε να λαμβάνονται υπόψη το υψηλό επίπεδο προστασίας του περιβάλλοντος και της εργασίας, καθώς και τα διεθνώς αναγνωρισμένα σχετικά πρότυπα και συμφωνίες. Η συμφωνία άρχισε να ισχύει την 1η Αυγούστου 2020.
            
            
               2.2.Η επιτροπή εμπορίου
            
            
               Βάσει του άρθρου 17.1 της συμφωνίας συγκροτείται επιτροπή εμπορίου. Βάσει του άρθρου 17.2 της συμφωνίας συγκροτούνται πέντε ειδικές επιτροπές: η επιτροπή εμπορικών συναλλαγών στον τομέα των εμπορευμάτων, η επιτροπή τελωνείων, η επιτροπή υγειονομικών και φυτοϋγειονομικών μέτρων, η επιτροπή επενδύσεων, εμπορικών συναλλαγών στον τομέα των υπηρεσιών, ηλεκτρονικού εμπορίου και δημοσίων συμβάσεων και η επιτροπή εμπορίου και αειφόρου ανάπτυξης. Βάσει του άρθρου 17.3 συγκροτούνται επίσης δύο ομάδες εργασίας: η ομάδα εργασίας για τα δικαιώματα διανοητικής ιδιοκτησίας, συμπεριλαμβανομένων των γεωγραφικών ενδείξεων, και η ομάδα εργασίας για τα μηχανοκίνητα οχήματα και τα ανταλλακτικά. 
            
            
               
                  Η επιτροπή εμπορίου απαρτίζεται από αντιπροσώπους των μερών και συνεδριάζει μία φορά ετησίως, εκτός αν η ίδια η επιτροπή αποφασίσει διαφορετικά ή, σε περίπτωση επείγοντος, κατόπιν αιτήματος μέρους. Την προεδρία της επιτροπής εμπορίου ασκούν από κοινού ο υπουργός Βιομηχανίας και Εμπορίου του Βιετνάμ και το αρμόδιο για το εμπόριο μέλος της Ευρωπαϊκής Επιτροπής. 
               
               
                  Η επιτροπή εμπορίου, οι ειδικές επιτροπές και οι ομάδες εργασίας είναι υπεύθυνες για την υλοποίηση και την εφαρμογή της συμφωνίας στους αντίστοιχους τομείς των αρμοδιοτήτων τους. 
               
            
            
               2.3.Η προς έκδοση πράξη της επιτροπής εμπορίου
            
            
               Η Επιτροπή Εμπορίου μπορεί να εγκρίνει τον εσωτερικό κανονισμό της (στο εξής: προς έκδοση πράξη), σύμφωνα με το άρθρο 17.1 παράγραφος 4 στοιχείο στ) της συμφωνίας.
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να έχει ως στόχο την έγκριση του εσωτερικού κανονισμού της επιτροπής εμπορίου, όπως προβλέπεται από τη συμφωνία.
            
            
               4.Νομικη βαση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
         
         
            
               4.1.2.Εφαρμογή στην προκειμένη περίπτωση
            
            
               Η επιτροπή εμπορίου είναι όργανο που έχει συσταθεί με συμφωνία, και συγκεκριμένα τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ.
            
            
               Η απόφαση την οποία καλείται να εκδώσει η επιτροπή εμπορίου συνιστά πράξη που παράγει έννομα αποτελέσματα. 
            
            
               Η προς έκδοση πράξη είναι δεσμευτική και δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης σχετίζονται με την κοινή εμπορική πολιτική και τις διεθνείς μεταφορές. 
            
            
               
                  Ως εκ τούτου, η ουσιαστική νομική βάση της προτεινόμενης απόφασης είναι η Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, το άρθρο 100 παράγραφος 2 και το άρθρο 207 παράγραφος 4 πρώτο εδάφιο.
               
            
            
               4.3.Συμπέρασμα
            
            
               
                  Η νομική βάση της προτεινόμενης απόφασης θα πρέπει να είναι το άρθρο 91 παράγραφος 1, το άρθρο 100 παράγραφος 2 και το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
               
            
            
               5.Δημοσιευση της προς εκδοση πραξης
            
            
               Προβλέπεται η δημοσίευση της απόφασης της επιτροπής εμπορίου μετά την έγκρισή της.
            
            
               2021/0147 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη επιτροπή εμπορίου που έχει συσταθεί από τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ όσον αφορά την έγκριση του εσωτερικού κανονισμού της επιτροπής εμπορίου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ (στο εξής: συμφωνία) συνήφθη από την Ένωση με την απόφαση (ΕΕ) 2020/753 του Συμβουλίου
                  2
                και τέθηκε σε ισχύ την 1η Αυγούστου 2020. 
            
            
               (2)Σύμφωνα με το άρθρο 17.1 παράγραφος 4 στοιχείο στ) της συμφωνίας, η επιτροπή εμπορίου εγκρίνει τον εσωτερικό κανονισμό της.
            
            
               (3)Η επιτροπή εμπορίου, στην πρώτη συνεδρίασή της, εγκρίνει τον εσωτερικό της κανονισμό, όπως προβλέπεται από τη συμφωνία. 
            
            
               (4)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην επιτροπή εμπορίου, με βάση το συνημμένο σχέδιο απόφασης της επιτροπής εμπορίου σχετικά με τον εσωτερικό κανονισμό της, προκειμένου να διασφαλιστεί η αποτελεσματική εφαρμογή της συμφωνίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στην πρώτη συνεδρίαση της επιτροπής εμπορίου που έχει συσταθεί βάσει της συμφωνίας ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ όσον αφορά την έγκριση του εσωτερικού κανονισμού της επιτροπής εμπορίου βασίζεται στο ακόλουθο σχέδιο απόφασης της επιτροπής εμπορίου που προσαρτάται στην παρούσα απόφαση.
            
            
               Άρθρο 2
            
            
               Μετά την έκδοσή της, η απόφαση της επιτροπής εμπορίου δημοσιεύεται στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        ΕΕ L 186 της 12.6.2020, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.6.2021
            COM(2021) 314 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη επιτροπή εμπορίου που έχει συσταθεί από τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ όσον αφορά την έγκριση του εσωτερικού κανονισμού της επιτροπής εμπορίου
            
               
         
         
            
               ΠΡΟΣΑΡΤΗΜΑ
            
            
               ΑΠΟΦΑΣΗ αριθ. […/2021]
                  ΤΗΣ ΕΠΙΤΡΟΠΗΣ ΕΜΠΟΡΙΟΥ
            
            
               της …
            
            
               για την έγκριση του εσωτερικού της κανονισμού
            
            
               Η ΕΠΙΤΡΟΠΗ ΕΜΠΟΡΙΟΥ,
            
            
               Έχοντας υπόψη τη συμφωνία ελεύθερων συναλλαγών μεταξύ της Ευρωπαϊκής Ένωσης και της Σοσιαλιστικής Δημοκρατίας του Βιετνάμ, και ιδίως το άρθρο 17.1 παράγραφος 4 στοιχείο στ), 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 17.1 παράγραφος 4 στοιχείο στ) της συμφωνίας, η  επιτροπή εμπορίου εγκρίνει τον εσωτερικό κανονισμό της.
            
            
               ΑΠΟΦΑΣΙΖΕΙ:
            
            
               1.Εγκρίνεται ο εσωτερικός κανονισμός της επιτροπής εμπορίου, όπως παρατίθεται στο παράρτημα. 
            
            
               2.Η παρούσα απόφαση αρχίζει να ισχύει την [η ημερομηνία πρόκειται να συμφωνηθεί].
            
            
               Έγινε στ…, …. 
            
            
                     
                  
                  
                     
                        Για την επιτροπή εμπορίου
                     
                  
               
                     
                  
                  
                     
                        Οι Συμπρόεδροι
                     
                  
               
            
               
            
               ΠΑΡΑΡΤΗΜΑ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΕΜΠΟΡΙΟΥ
            
            
               που συγκροτήθηκε δυνάμει του άρθρου 17.1 της συμφωνίας ελεύθερων συναλλαγών μεταξύ της Ευρωπαϊκής Ένωσης, αφενός, και της Σοσιαλιστικής Δημοκρατίας του Βιετνάμ, αφετέρου
            
            
               ΑΡΘΡΟ 1
            
         
         
            
               Ρόλος και ονομασία της επιτροπής εμπορίου
            
            
               1.
                     Η επιτροπή που συγκροτήθηκε δυνάμει του άρθρου 17.1 της συμφωνίας ελεύθερων συναλλαγών μεταξύ της Ευρωπαϊκής Ένωσης, αφενός, και της Σοσιαλιστικής Δημοκρατίας του Βιετνάμ, αφετέρου, (στο εξής: συμφωνία) είναι αρμόδια για όλα τα ζητήματα που αναφέρονται στο άρθρο 17.1 της συμφωνίας.
            
            
            
               2.
                     Η ανωτέρω επιτροπή αναφέρεται σε έγγραφά της, συμπεριλαμβανομένων των αποφάσεων και των συστάσεων, ως επιτροπή εμπορίου.
            
            
               ΑΡΘΡΟ 2
            
            
               Σύνθεση και προεδρία
            
            
               1.
                     Σύμφωνα με το άρθρο 17.1 παράγραφος 1 της συμφωνίας, η Επιτροπή Εμπορίου απαρτίζεται από εκπροσώπους της Ευρωπαϊκής Ένωσης και της Σοσιαλιστικής Δημοκρατίας του Βιετνάμ.
            
            
            
               2.
                     Η προεδρία της επιτροπής εμπορίου ασκείται από κοινού από το μέλος της Ευρωπαϊκής Επιτροπής που είναι αρμόδιο για το εμπόριο και από τον υπουργό Βιομηχανίας και Εμπορίου του Βιετνάμ ή τους αντίστοιχους εκπροσώπους τους.
            
            
            
               3.
                     Όταν η προεδρία της επιτροπής ασκείται από κοινού από τους αντίστοιχους εκπροσώπους, κάθε μέρος κοινοποιεί στο άλλο μέρος το όνομα, τη θέση και τα στοιχεία επικοινωνίας του εκπροσώπου που συμπροεδρεύει στην επιτροπή εμπορίου για το εν λόγω μέρος. Ο εν λόγω εκπρόσωπος θεωρείται ότι έχει την εξουσιοδότηση να εκπροσωπεί το μέρος μέχρι την ημερομηνία κατά την οποία το εν λόγω μέρος κοινοποιήσει στο άλλο μέρος νέο συμπρόεδρο. 
            
            
            
               ΑΡΘΡΟ 3
            
            
               Γραμματεία
            
            
            
               1.
                     Υπάλληλοι των υπηρεσιών κάθε μέρους που είναι αρμόδιες για το εμπόριο ενεργούν από κοινού ως γραμματεία της επιτροπής εμπορίου.
            
            
            
               2.
                     Η γραμματεία θα ενεργεί ως σημείο επαφής και ως διαμεσολαβήτρια για την οργάνωση της επιτροπής εμπορίου, όπως ορίζεται στον παρόντα εσωτερικό κανονισμό. 
            
            
            
               3.
                     Κάθε μέρος κοινοποιεί στο άλλο μέρος το όνομα, τη θέση και τα στοιχεία επικοινωνίας του υπαλλήλου που είναι μέλος της γραμματείας της επιτροπής εμπορίου για το εν λόγω μέρος. Ο εν λόγω υπάλληλος θεωρείται ότι εξακολουθεί να ενεργεί ως μέλος της γραμματείας για το μέρος μέχρι την ημερομηνία κατά την οποία το εν λόγω μέρος κοινοποιήσει στο άλλο μέρος νέο μέλος.
            
         
         
            
            
               ΑΡΘΡΟ 4
            
            
               Συνεδριάσεις 
            
            
            
               1.
                     Η επιτροπή εμπορίου συνεδριάζει σύμφωνα με το άρθρο 17.1 παράγραφος 2 της συμφωνίας. Ειδικότερα, η επιτροπή εμπορίου συνεδριάζει μία φορά ετησίως, εκτός αν η ίδια η επιτροπή αποφασίσει διαφορετικά ή, σε περίπτωση επείγοντος, κατόπιν αιτήματος μέρους.
            
            
            
               2.
                     Οι συνεδριάσεις συγκαλούνται από τον συμπρόεδρο του μέρους που διοργανώνει τη συνεδρίαση.
            
            
            
               3.
                     Η συνεδρίαση είναι δυνατόν να πραγματοποιείται με φυσική παρουσία, με βιντεοδιάσκεψη ή με οποιοδήποτε άλλο μέσο.
            
            
            
               ΑΡΘΡΟ 5
            
            
               Αντιπροσωπείες
            
            
            
               Το μέλος της γραμματείας της επιτροπής εμπορίου κάθε μέρους ενημερώνει το μέλος της γραμματείας του άλλου μέρους για την προβλεπόμενη σύνθεση των αντιπροσωπειών της Ευρωπαϊκής Ένωσης και του Βιετνάμ, αντίστοιχα, τουλάχιστον 14 ημέρες πριν από τη συνεδρίαση, ει δυνατόν. Στους καταλόγους προσδιορίζονται το όνομα και τα καθήκοντα κάθε μέλους της αντιπροσωπείας. 
            
            
            
               ΑΡΘΡΟ 6
            
            
               Ημερήσια διάταξη των συνεδριάσεων
            
            
            
               1.
                     Καταρτίζεται προσωρινή ημερήσια διάταξη για κάθε συνεδρίαση από τη γραμματεία της επιτροπής εμπορίου, με βάση την πρόταση του μέλους της γραμματείας από το μέρος που διοργανώνει τη συνεδρίαση, με προθεσμία για την υποβολή παρατηρήσεων από το άλλο μέρος. Η προσωρινή ημερήσια διάταξη καταρτίζεται 30 ημέρες πριν από τη συνεδρίαση, ει δυνατόν και το αργότερο 14 ημέρες πριν από τη συνεδρίαση. 
            
            
         
         
            
               2.
                     Η ημερήσια διάταξη εγκρίνεται από την επιτροπή εμπορίου κατά την έναρξη της εκάστοτε συνεδρίασης. Σημεία που δεν περιλαμβάνονται στην προσωρινή ημερήσια διάταξη μπορούν να εγγράφονται στην ημερήσια διάταξη με συναίνεση.
            
            
            
               ΑΡΘΡΟ 7
            
            
               Πρακτικά
            
            
            
               1.
                     Το σχέδιο πρακτικών κάθε συνεδρίασης συντάσσεται από το μέλος της γραμματείας του μέρους που διοργανώνει τη συνεδρίαση, εντός 15 ημερών από τη λήξη της συνεδρίασης, εκτός αν αποφασιστεί διαφορετικά από τους συμπροέδρους. Το σχέδιο πρακτικών διαβιβάζεται για σχολιασμό στο μέλος της γραμματείας του άλλου μέρους.
            
            
            
               2.
                     Στα πρακτικά, κατά κανόνα, συνοψίζεται κάθε θέμα της ημερήσιας διάταξης και προσδιορίζονται, κατά περίπτωση:
            
            
            
               α)
                     όλα τα έγγραφα που υποβλήθηκαν στην επιτροπή εμπορίου·
            
            
            
               β)
                     οποιαδήποτε δήλωση ζήτησε να καταχωριστεί στα πρακτικά κάποιος από τους συμπροέδρους της επιτροπής εμπορίου· και
            
            
            
               γ)
                     οι ληφθείσες αποφάσεις, οι συστάσεις που διατυπώθηκαν, οι δηλώσεις που συμφωνήθηκαν και τα συμπεράσματα που εγκρίθηκαν σχετικά με συγκεκριμένα θέματα.
            
            
            
               3.
                     Τα πρακτικά περιλαμβάνουν κατάλογο όλων των αποφάσεων της επιτροπής εμπορίου που λήφθηκαν με γραπτή διαδικασία σύμφωνα με το άρθρο 8 παράγραφος 2 μετά την τελευταία συνεδρίαση της επιτροπής.
            
            
            
               4.
                     Σε παράρτημα των πρακτικών περιλαμβάνεται επίσης κατάλογος με τα ονόματα, τους τίτλους και την ιδιότητα όλων των ατόμων που παρέστησαν στη συνεδρίαση της επιτροπής εμπορίου.
            
            
            
               5.
                     Το μέλος της γραμματείας που εκπροσωπεί το μέρος το οποίο διοργανώνει τη συνεδρίαση προσαρμόζει το σχέδιο πρακτικών με βάση τις παρατηρήσεις που λαμβάνει, και το σχέδιο πρακτικών, όπως αναθεωρείται, εγκρίνεται από τα μέρη εντός 30 ημερών από την ημερομηνία της συνεδρίασης ή έως οποιαδήποτε άλλη ημερομηνία συμφωνηθεί από τους συμπροέδρους. Μετά την έγκρισή τους, η γραμματεία συντάσσει δύο πρωτότυπα των πρακτικών και κάθε μέρος λαμβάνει ένα πρωτότυπο των πρακτικών.
            
         
         
            
            
               6.
                     Όταν ο παρών κανονισμός εφαρμόζεται σε συνεδρίαση ειδικών επιτροπών, τα πρακτικά της συνεδρίασης της ειδικής επιτροπής διατίθενται για τυχόν μεταγενέστερες συνεδριάσεις της επιτροπής εμπορίου.
            
            
            
               ΑΡΘΡΟ 8
            
            
               Αποφάσεις και συστάσεις
            
            
            
               1.
                     Η επιτροπή εμπορίου μπορεί να εκδίδει αποφάσεις και συστάσεις για όλα τα θέματα για τα οποία υπάρχει σχετική πρόβλεψη από τη συμφωνία. Η επιτροπή εμπορίου εκδίδει αποφάσεις και συστάσεις με αμοιβαία συναίνεση, όπως προβλέπεται στο άρθρο 17.4 της συμφωνίας.
            
            
            
               2.
                     Κατά την περίοδο που μεσολαβεί μεταξύ των συνεδριάσεων, η επιτροπή εμπορίου μπορεί να εκδίδει αποφάσεις ή συστάσεις με γραπτή διαδικασία.
            
            
            
               3.
                     Το κείμενο του σχεδίου απόφασης ή σύστασης προσκομίζεται γραπτώς από τον έναν συμπρόεδρο στον άλλον στη γλώσσα εργασίας της επιτροπής εμπορίου. Το άλλο μέρος διαθέτει έναν μήνα, ή οποιαδήποτε μεγαλύτερη περίοδο καθορίζεται από το προτείνον μέρος, για να εκφράσει τη συμφωνία του με το σχέδιο απόφασης ή σύστασης. Αν το άλλο μέρος δεν εκφράσει τη συμφωνία του, η προτεινόμενη απόφαση ή σύσταση συζητείται και, ενδεχομένως, εγκρίνεται κατά την επόμενη συνεδρίαση της επιτροπής εμπορίου. Τα σχέδια αποφάσεων ή συστάσεων θεωρούνται εγκριθέντα μόλις το άλλο μέρος εκφράσει τη συμφωνία του και εγγράφονται στα πρακτικά της επόμενης συνεδρίασης της επιτροπής, σύμφωνα με το άρθρο 7 παράγραφος 2.
            
            
            
               4.
                     Στις περιπτώσεις στις οποίες η επιτροπή εμπορίου έχει το δικαίωμα, βάσει της συμφωνίας, να εκδίδει αποφάσεις ή συστάσεις, οι εν λόγω πράξεις φέρουν την ονομασία «απόφαση» ή «σύσταση» αντίστοιχα. Η γραμματεία της επιτροπής εμπορίου δίνει σε κάθε απόφαση ή σύσταση αύξοντα αριθμό, συνοδευόμενο από την ημερομηνία έκδοσης της πράξης και περιγραφή του αντικειμένου της. Σε κάθε απόφαση και σύσταση ορίζεται η ημερομηνία έναρξης ισχύος της. 
            
            
            
               5.
                     Οι αποφάσεις και οι συστάσεις που εκδίδονται από την επιτροπή εμπορίου συντάσσονται εις διπλούν, κυρώνονται από τους συμπροέδρους και διαβιβάζονται σε κάθε μέρος. 
            
            
            
               ΑΡΘΡΟ 9
            
            
               Διαφάνεια
            
            
            
               1.
                     Τα μέρη μπορούν να συμφωνήσουν, με συναίνεση, να συνεδριάσουν δημοσίως.
            
         
         
            
            
               2.
                     Κάθε μέρος μπορεί να αποφασίζει αν θα δημοσιεύσει τις αποφάσεις και τις συστάσεις της επιτροπής εμπορίου στο αντίστοιχο επίσημο έντυπό του ή διαδικτυακά.
            
            
            
               3.
                     Όλα τα έγγραφα που υποβάλλονται από ένα μέρος θα πρέπει να θεωρούνται εμπιστευτικά, εκτός εάν το εν λόγω μέρος αποφασίσει διαφορετικά.
            
            
            
               4.
                     Οι προσωρινές ημερήσιες διατάξεις των συνεδριάσεων δημοσιοποιούνται πριν από τη συνεδρίαση της επιτροπής εμπορίου. Τα πρακτικά των συνεδριάσεων που συμφωνούνται βάσει του άρθρου 7 δημοσιοποιούνται. 
            
            
            
               5.
                     Η δημοσιοποίηση και γνωστοποίηση των εγγράφων που αναφέρονται στις παραγράφους 2 έως 4 πραγματοποιούνται σύμφωνα με τους εφαρμοστέους κανόνες προστασίας δεδομένων του κάθε μέρους και βάσει του άρθρου 17.15 της συμφωνίας.
            
            
            
               ΑΡΘΡΟ 10
            
            
               Γλώσσες
            
            
            
               1.
                     Γλώσσα εργασίας της επιτροπής εμπορίου είναι τα αγγλικά.
            
            
            
               2.
                     Η επιτροπή εμπορίου λαμβάνει αποφάσεις σχετικά με την τροποποίηση ή την ερμηνεία της συμφωνίας στις γλώσσες των αυθεντικών κειμένων της συμφωνίας. Όλες οι άλλες αποφάσεις της επιτροπής εμπορίου, συμπεριλαμβανομένης της απόφασης για την έγκριση του παρόντος εσωτερικού κανονισμού, εκδίδονται στη γλώσσα εργασίας που αναφέρεται στην παράγραφο 1.
            
            
            
               3.
                     Κάθε μέρος είναι υπεύθυνο για τη μετάφραση των αποφάσεων και άλλων εγγράφων στην/στις επίσημη/-ες γλώσσα/-ες του, εάν απαιτείται σύμφωνα με το παρόν άρθρο, και καλύπτει τις δαπάνες που συνδέονται με τις εν λόγω μεταφράσεις. 
            
            
            
               ΑΡΘΡΟ 11
            
            
               Έξοδα
            
         
         
            
            
               1.
                     Κάθε μέρος αναλαμβάνει όλα τα έξοδα τα οποία συνεπάγεται η συμμετοχή του στις συνεδριάσεις της επιτροπής εμπορίου, ιδίως όσον αφορά τα έξοδα προσωπικού, ταξιδιού και διαμονής, τα έξοδα βιντεοδιασκέψεων ή τηλεδιασκέψεων και τα έξοδα ταχυδρομείου και τηλεπικοινωνιών.
            
            
            
               2.
                     Οι δαπάνες για τη διοργάνωση των συνεδριάσεων και την αναπαραγωγή εγγράφων βαρύνουν το μέρος που διοργανώνει τη συνεδρίαση.
            
            
            
               3.
                     Οι δαπάνες για την παροχή υπηρεσιών διερμηνείας από και προς τη γλώσσα εργασίας της επιτροπής εμπορίου κατά τη διάρκεια των συνεδριάσεων βαρύνουν το μέρος που διοργανώνει τη συνεδρίαση.
            
            
            
               ΑΡΘΡΟ 12
            
            
               Ειδικές επιτροπές και ομάδες εργασίας
            
            
            
               1.
                     Η επιτροπή εμπορίου ενημερώνεται γραπτώς για τα σημεία επαφής που έχουν οριστεί από τις ειδικές επιτροπές ή τις ομάδες εργασίας που έχουν συσταθεί στο πλαίσιο της συμφωνίας. Όλη η σχετική αλληλογραφία, τα έγγραφα και οι ανακοινώσεις των σημείων επαφής κάθε ειδικής επιτροπής και ομάδας εργασίας σχετικά με την εφαρμογή της συμφωνίας διαβιβάζονται συγχρόνως και στη γραμματεία της επιτροπής εμπορίου. 
            
            
            
               2.
                     Σύμφωνα με το άρθρο 17.2 παράγραφος 6 της συμφωνίας οι ειδικές επιτροπές υποβάλλουν έκθεση στην επιτροπή εμπορίου σχετικά με τα αποτελέσματα και τα συμπεράσματα κάθε συνεδρίασής τους. 
            
            
            
               ΑΡΘΡΟ 13
            
            
               Τροποποιήσεις του εσωτερικού κανονισμού
            
            
            
               Ο παρών εσωτερικός κανονισμός δύναται να τροποποιηθεί εγγράφως με απόφαση της επιτροπής εμπορίου, σύμφωνα με το άρθρο 8.
            
            
            
               ΑΡΘΡΟ 14
            
         
         
            
               Ενημέρωση της μεικτής επιτροπής
            
            
            
               Βάσει του άρθρου 17.1 παράγραφος 5 της συμφωνίας, η επιτροπή εμπορίου ενημερώνει τη μεικτή επιτροπή η οποία συστάθηκε δυνάμει της συμφωνίας εταιρικής σχέσης και συνεργασίας ως μέρος του κοινού θεσμικού πλαισίου σχετικά με τις δραστηριότητές της και τις δραστηριότητες των ειδικών επιτροπών της, ανάλογα με την περίπτωση, κατά τις τακτικές συνεδριάσεις της μεικτής επιτροπής.